CELEX: 32016R0591
Language: mt
Date: 2016-04-15 00:00:00
Title: Regolament tal-Kunsill (UE) 2016/591 tal-15 ta' April 2016 li jemenda r-Regolament (UE) Nru 1370/2013 li jiddetermina miżuri dwar l-iffissar ta' ċerti għajnuniet u rifużjonijiet relatati mal-organizzazzjoni komuni tas-swieq tal-prodotti agrikoli, rigward il-limitazzjonijiet kwantitattivi applikabbli għax-xiri sfurzat ta' butir u ta' trab tal-ħalib xkumat

19.4.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 103/3
            
         REGOLAMENT TAL-KUNSILL (UE) 2016/591
   tal-15 ta' April 2016
   li jemenda r-Regolament (UE) Nru 1370/2013 li jiddetermina miżuri dwar l-iffissar ta' ċerti għajnuniet u rifużjonijiet relatati mal-organizzazzjoni komuni tas-swieq tal-prodotti agrikoli, rigward il-limitazzjonijiet kwantitattivi applikabbli għax-xiri sfurzat ta' butir u ta' trab tal-ħalib xkumat
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 43(3) tiegħu,
   Wara li kkunsidra l-proposta mill-Kummissjoni Ewropea,
   Billi:
   
               (1)
            
            
               Is-settur tal-ħalib u tal-prodotti tal-ħalib qed jesperjenza perjodu mtawwal ta' żbilanċ serju fis-suq. Filwaqt li fl-2015 d-domanda għall-importazzjoni fid-dinja għall-ħalib u għall-prodotti tal-ħalib baqgħet stabbli b'mod ġenerali meta mqabbla mal-2014, il-produzzjoni żdiedet b'mod sinifikanti fl-Unjoni u fir-reġjuni ewlenin l-oħra tal-esportazzjoni.
            
         
               (2)
            
            
               L-investimenti li saru fil-kapaċità tal-produzzjoni tal-ħalib fl-Unjoni, magħmula bi tħejjija tat-tmiem tal-kwoti tal-ħalib u fid-dawl tal-prospetti pożittivi ta' terminu medju fis-suq dinji, wasslu għal żieda b'rata kostanti fil-produzzjoni tal-ħalib fl-Unjoni. Il-volumi ta' ħalib żejda li jiġu prodotti għandhom jiġu pproċessati fi prodotti li jinħażnu fit-tul bħal butir u trab tal-ħalib xkumat.
            
         
               (3)
            
            
               Konsegwentement, fis-snin 2014 u 2015 il-prezzijiet tal-butir u tat-trab tal-ħalib xkumat fl-Unjoni naqsu, hekk kif il-prezzijiet tat-trab tal-ħalib xkumat laħqu l-prezz ta' intervent pubbliku. Il-prezzijiet tal-butir għadhom ogħla mill-prezz ta' intervent pubbliku, iżda huma taħt pressjoni biex jitnaqqsu.
            
         
               (4)
            
            
               Ir-Regolament tal-Kunsill (UE) Nru 1370/2013 (1) jistabbilixxi limitazzjonijiet kwantitattivi għal xiri sfurzat ta' butir u ta' trab tal-ħalib xkumat bil-prezz fiss imsemmi f'dak ir-Regolament. Ladarba dawk il-limiti jintlaħqu, ix-xiri sfurzat għandu jitwettaq permezz ta' proċedura tal-offerti biex jiġi stabbilit il-prezz massimu tax-xiri sfurzat.
            
         
               (5)
            
            
               Bħala miżura eċċezzjonali biex tkun żgurata d-disponibbiltà mingħajr problemi tal-mekkaniżmu ta' intervent pubbliku f'sitwazzjoni ta' tfixkil fis-suq fis-settur tal-ħalib u tal-prodotti tal-ħalib ir-Regolament Delegat tal-Kummissjoni (UE) 2015/1549 (2) mexxa 'il quddiem il-bidu tal-perjodu ta' intervent pubbliku għall-butir u għat-trab tal-ħalib xkumat għas-sena 2016 għall-1 ta' Jannar.
            
         
               (6)
            
            
               Fil-perjodu ta' intervent pubbliku addizzjonali miftuħ permezz tar-Regolament Delegat (UE) 2015/1549 għas-sena 2016, intlaħaq nofs il-volum tal-limitazzjoni kwantitattiva stabbilita bir-Regolament (UE) Nru 1370/2013 għal xiri sfurzat ta' trab tal-ħalib xkumat bi prezz fiss.
            
         
               (7)
            
            
               Sabiex is-settur tal-ħalib u tal-prodotti tal-ħalib jiġi mgħejjun biex jinstab bilanċ ġdid fis-sitwazzjoni serja prevalenti tas-suq, u tinżamm il-fiduċja fl-effettività tal-mekkaniżmi ta' intervent pubbliku, huwa xieraq li fis-sena 2016 jiżdiedu l-limitazzjonijiet kwantitattivi għax-xiri sfurzat ta' butir u ta' trab tal-ħalib xkumat bi prezz fiss.
            
         
               (8)
            
            
               Fejn proċedura tal-offerti tinbeda qabel id-dħul fis-seħħ ta' dan ir-Regolament, kwalunkwe volumi li nxtraw bix-xiri sfurzat taħt dik il-proċedura fl-2016 ma għandhomx jitqiesu biex jiġu determinati l-volumi disponibbli għax-xiri sfurzat ta' butir u ta' trab tal-ħalib xkumat bi prezz fiss.
            
         
               (9)
            
            
               Sabiex ikun żgurat li l-miżuri temporanji previsti f'dan ir-Regolament ikollhom impatt immedjat fuq is-suq u jikkontribwixxu għall-istabbilizzazzjoni tal-prezzijiet, dan ir-Regolament għandu jidħol fis-seħħ fil-jum ta' wara dak tal-pubblikazzjoni tiegħu,
            
         ADOTTA DAN IR-REGOLAMENT:
   Artikolu 1
   Fl-Artikolu 3(1) tar-Regolament (UE) Nru 1370/2013, jiżdied is-subparagrafu li ġej:
   
      “B'deroga mill-ewwel subparagrafu, fis-sena 2016, il-limitazzjonijiet kwantitattivi għax-xiri sfurzat ta' butir u ta' trab tal-ħalib xkumat bi prezz fiss għandu jkun ta' 100 000 tunnellata għall-butir u 218 000 tunnellata għat-trab tal-ħalib xkumat. Kwalunkwe volumi li nxtraw taħt proċedura tal-offerti diġa mibdija fid-19 ta' April 2016 m'għandhomx jitnaqqsu minn dawk il-limitazzjonijiet kwantitattivi.”.
   
   Artikolu 2
   Dan ir-Regolament għandu jidħol fis-seħħ fil-jum ta' wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, il-15 ta' April 2016.
      
         
            Għall-Kunsill
         
         
            Il-President
         
         A.G. KOENDERS
      
   
   
      (1)  Ir-Regolament tal-Kunsill (UE) Nru 1370/2013 tas-16 ta' Diċembru 2013 li jiddetermina miżuri dwar l-iffissar ta' ċerti għajnuniet u rifużjonijiet relatati mal-organizzazzjoni komuni tas-swieq tal-prodotti agrikoli (ĠU L 346, 20.12.2013, p. 12).
   
      (2)  Ir-Regolament Delegat tal-Kummissjoni (UE) 2015/1549 tas-17 ta' Settembru 2015 li jistabbilixxi miżuri temporanji eċċezzjonali għas-settur tal-ħalib u l-prodotti tal-ħalib fil-forma tal-estensjoni tal-perjodu ta' intervent pubbliku għall-butir u għat-trab tal-ħalib xkumat għall-2015 u l-avvanzar tal-perjodu ta' intervent pubbliku għall-butir u t-trab tal-ħalib xkumat fl-2016 (ĠU L 242, 18.9.2015, p. 28).